**Tribut**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi-am achitat, umilă, tributul pentru zâmbet,

Sperând să fiu scutită de veșnice poveri,

Și am primit răsplată un iluzoriu plânset,

Al clipei sfărâmate-n crâmpeiele din ieri.

Am mai plătit impozit, am cheltuit și-n vamă:

La granița iubirii m-oprise-un vechi străjer.

Mă-ntreb, oripilată, dacă în astrogramă

Rămas-a pentru mine vreun liber colț de cer!

Plătesc și pentru aer în fiece secundă:

Inspir, împovărată, mici porții de catran,

Dar savurând delirul, tăcerea mă inundă,

Căci după-atâtea taxe, nu mi-a rămas un ban!

Cu ultime resurse, îmi încropesc o listă

De socoteli stupide a tot ce-am irosit.

Coloanele tixite aproape că insistă

Să anulez totalul, ce dă de bănuit.

Mi-a mai rămas, din suflet, un șomoiog de franjuri,

S-aprindă o scânteie-n singurătatea mea.

Azi, rătăcită-n beznă pe-nchipuite landuri,

Ajuns-am, fără plată, să nu pot nici visa!